Muzeum retuje ślōnski kōmputer
Jak sie słyszy ô muzeum, to sie porzōnd mysli ô ôbrazach, rzeźbach, rzeczach wykopanych ze ziymie abo przedmiotach, co ôstawiyli po sobie nasi praôjcowie. A wiycie, iże w Katowicach je muzeum kōmputrōw?
Muzeum Historii Komputerów i Informatyki (abo po naszymu Muzeum Historyje Kōmputrōw i Informatyki) funguje we Katowicach przi placu Syjmu Ślōnskigo. Było ôtwarte siedym lot tymu i bez tyn czas zebrało kole sztyry tysiōnce maszin.
Muzeum mo tyż ekstra projekt, co sie nazywo Ôperacyjo Thanasis, i jeji cyl to nazod włōnczyć kōmputer ODRA 1305, co bōł produkowany we zakładach Elwro we Wrocławiu ôd 1973 do 1986 roku i było wyprodukowanych kole 460 sztuk.
ODRA 1305 to niyma taki kōmputer, jak mōmy teroz, ani tak, jak my mieli dwadziścia lot tymu. Jednostka cyntralno to bōł szrank, co mōg być ôd 280 do 350 kilogramōw ciynżki, zależnie ôd tego, jak bōł zbudowany, a cołki systym mōg mieć nawet siedym i pōł tōny wogi.
Muzeum je ôparte na robocie wolōntariuszy, a do nij trzeba niy ino znojdować i kupować tajle, ale tyż robić muszōm ludzie, co sie znajōm na rzeczy. Trzeba tyż niykere tajle wydurkować we 3D. Co ciekawe, zabytkowe ôprogramowanie placōwka dostała ôd The National Museum of Computing we Bletchely Park we Wielkij Brytaniji.
Do skōńczynio projektu je potrzebne 4000 złotych na miesiōnc i muzeum beztōż ôtwarło kōnto na Patronite. Jeźli chcecie, to dociepcie sie na tyn kōncek ślōnskij historyje.
Możecie tyż nawiydzić muzeum i dziynki tymu nauczyć sie czegoś i dociepnōńć sie na jego robota. Wiyncyj informacyji ô zwiydzaniu je na strōnie placōwki.
Foto na wiyrchu: Kōmputer PRS4 uretowany ze katowskij DOKP na wystawie we Muzeum Historyje Kōmputrōw i Informatyki, fot. MHKI CC BY-SA 4.0
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn